Συντεταγμένες: 42°16′0″N 15°40′0″W﻿ / ﻿42.26667°N 15.66667°W﻿ / 42.26667; -15.66667

Το ***Leonardo da Vinci*** ήταν ιταλικό υποβρύχιο κλάσης *Marconi*. Από τον Σεπτέμβριο του 1940 μέχρι και την απώλειά του τον Μάιο του 1943 αποτελούσε μέρος των δυνάμεων του Ιταλικού Βασιλικού Ναυτικού (*Regia Marina*) που επιχειρούσαν στον Ατλαντικό Ωκεανό προς υποστήριξη του *Kriegsmarine*. Η πολεμική δράση του ήταν αξιόλογη: πρόκεται για το πρώτο σε βυθίσεις εχθρικών σκαφών υποβρύχιο του πολέμου, εξαιρουμένων των γερμανικών.

Περιγραφή
---------

Το *Leonardo da Vinci* ήταν ένα από τα έξι ωκεανοπόρα υποβρύχια της κλάσης *Marconi*. Τα σκάφη αυτά κατασκευάστηκαν στα 1938-39 και μπορούσαν να επιχειρούν στην Μεσόγειο και τον Ατλαντικό. Το *da Vinci* ναυπηγήθηκε στις εγκαταστάσεις της *Cantieri Riuniti dell'Adriatico* (CRDA) στο Μονφαλκόνε κοντά στην Τεργέστη. Καθελκύστηκε τον Σεπτέμβριο του 1939.

Επιχειρησιακή ιστορία
---------------------

Με την είσοδο της Ιταλίας στον Δεύτερο Παγκόσμιο Πόλεμο τον Ιούνιο του 1940, το *Leonardo da Vinci* στάλθηκε στο Μπορντώ στην κατεχόμενη Γαλλία. Μαζί με άλλα θα σχημάτιζε την ιταλική δύναμη υποβρυχίων στην περιοχή, την BETASOM. Αποστολή των σκαφών αυτών ήταν η υποστήριξη των υποβρυχίων του *Kriegsmarine*. Το *da Vinci* έφτασε στην βάση του τον Οκτώβριο του 1940, διασχίζοντας χωρίς προβλήματα το άκρως επικίνδυνο για τα σκάφη του Άξονα Στενό του Γιβραλτάρ.

Πραγματοποίησε έντεκα πολεμικές αποστολές και βύθισε 13 πλοία συνολικού εκτοπίσματος 90.415 GRT, συμπεριλαμβανομένου του μεγάλου υπερωκεάνιου RMS *Empress of Canada*. Επίσης βύθισε τέσσερα σκάφη ολικού εκτοπίσματος 29.828 τόνων στην Μεσόγειο. Το *Leonardo da Vinci* ήταν το πρώτο σε βυθίσεις ιταλικό υποβρύχιο και ο κυβερνήτης του Gianfranco Gazzana-Priaroggia ο καλύτερος Ιταλός κυβερνήτης υποβρυχίου. Τον Ιούλιο του 1942 το *da Vinci* ανέλαβε να πλήξει στόχους σε λιμένες των ανατολικών ακτών των Ηνωμένων Πολιτειών. Προκειμένου να πραγματοποιήσει τη νέα του αποστολή μετατράπηκε ώστε να μπορεί να μεταφέρει ένα μικρό υποβρύχιο τύπου *CA*. Το φθινόπωρο αυτού του έτους ξεκίνησαν οι θαλάσσιες δοκιμές, όμως το όλο εγχείρημα καθυστέρησε εξαιτίας τροποποιήσεων πάνω στο *CA*. Το *da Vinci* επέστρεψε στις συνήθεις επιχειρήσεις στον Ατλαντικό.

Στις 19 Μαρτίου 1943 βύθισε το βρετανικό εμπορικό πλοίο SS *Lulworth Hill* στο νότιο Ατλαντικό. Ένας από τους ναυαγούς διασώθηκε από το ιταλικό υποβρύχιο ενώ άλλοι δύο επέζησαν έπειτα από πενήντα ημέρες παραμονής στη θάλασσα.

Τον Απρίλιο του 1943 το *Leonardo da Vinci* βύθισε τρία πλοία στον Ινδικό Ωκεανό, στα ανοικτά του Ντέρμπαν. Ακολούθησαν άλλες τέσσερις βυθίσεις μέχρι τις 22 Μαΐου 1943, οπότε και έγινε το σφάλμα να μεταδοθεί σήμα ότι το σκάφος θα επέστρεφε πίσω στο Μπορντώ έχοντας ολοκληρώσει την αποστολή του. Η εκπομπή του σήματος επέτρεψε τον εντοπισμό του υποβρυχίου από το αντιτορπιλικό HMS *Active* και την φρεγάτα HMS *Ness* του Βασιλικού Ναυτικού που κατάφεραν να το βυθίσουν με βόμβες βυθού 480 χλμ. δυτικά του Βίγο.

Σημειώσεις
----------

* Για την εκτιμώμενη θέση του κύτους του *Leonardo da Vinci*, βλέπε WRECKsite - Leonardo da Vinci (Αγγλικά)

Παραπομπές
----------

1. ↑  Blair p.739
2. 1 2  Kemp p.59-60
3. ↑  Piccinotti, Andrea (2000–2006). «Sommergibili Classe Marconi». *La storia della Regia Marina Italiana nella seconda guerra mondiale*. Andrea Piccinotti. Αρχειοθετήθηκε από το πρωτότυπο στις 23 Οκτωβρίου 2009. Ανακτήθηκε στις 1 Ιουλίου 2010.
4. ↑  Allen, Tony (9 Μαΐου 2008). «SS Lulworth Hill (+1943)». *The Wreck Site*. Ανακτήθηκε στις 1 Ιουλίου 2010.
5. ↑  "What Cares the Sea?" by Kenneth Cooke, published by McGraw-Hill, New York, 1960.
6. ↑  Bizley, Bill. «U-Boats off Natal». *Natalia* **23&24**: 78.. Ανακτήθηκε στις 10 March 2011.
7. ↑  Christiano D'Adamo. «Regia Marina Italiana - Boats - Leonardo da Vinci».

Βιβλιογραφίας
-------------

* Erminio Bagnasco, *Submarines of World War Two*, Cassell & Co, London. 1977 ISBN 1-85409-532-3
* Blair, Clay, *Hitler's U-boat War: The Hunters, 1939-1942*. Random House 1996. ISBN 0-304-35260-8
* Roger Chesneau, Robert Gardiner: *Conway's All the Worlds Fighting Ships* 1922-1946 (1980). ISBN 0-85177-146-7
* Paul Kemp : *Underwater Warriors* (1997) ISBN 1-85409-455-6

  


|  |  |  |  |  |  |
| --- | --- | --- | --- | --- | --- |
| 

| π • σ • ε
Υποβρύχια κλάσης *Marconi* |
| --- |
|  |
| 
* *Alessandro Malaspina*
* *Guglielmo Marconi*
* *Leonardo da Vinci*
* *Luigi Torelli*
* *Maggiore Baracca*
* *Michele Bianchi*
 |
|  |
| 
Κατηγορία Κατηγορία |

 |